Imtella' Diċembru 29, 2020 - Aġġornata 29 Ta' Diċembru, 2020 8:01pm Terremot qawwi laqat iċ-ċentru tal-Kroazja fl-aħħar sigħat, bl-ewwel rapporti jindikaw li hemm għadd ta' fatalitajiet u għexieren ta' feruti. Fost l-iktar żoni milquta hemm ir-raħal Petrinja, fix-xlokk tal-pajjiż. Minn tal-anqas ħames persuni huma kkonfermati mejta, fosthom tifla ta' 12-il sena. It-terremot b'qawwa 6.3 fuq l-iskala Richter inħass ukoll fis-Serbja, l-Bosnija u l-Herzegovina kif ukoll f'parti mill-Awstrija. It-terremot tal-lum isegwi terremot ieħor li nħass ilbieraħ b'qawwa ta' 5.2. Is-soċjetà tas-Salib l-Aħmar tal-Kroazja qalet li qed tassisti f'sitwazzjoni serja ħafna f'Petrinja. Qed jiġu rrappurtati wkoll persuni feruti f'Sisak, raħa ieħor viċin. F'dan l-istadju għadu mhux ċar kemm hemm persuni feruti u jekk hemmx iktar fatalitajiet. Is-seismologu Kresimir Kuk qal li t-terremot huwa ħafna iktar qawwi minn dak li laqat lil Zagreb u l-madwar fir-rebbiegħa, u appella biex in-nies toħroġ 'il barra minn bini antik minħabba l-possibiltà ta' iktar theżżiż.